b'\n_START_ARTICLE_\nJosef Strauss\n_START_SECTION_\nBiografia\n_START_PARAGRAPH_\nEra fill de Johann Strauss I i germ\xc3\xa0 de Johann Strauss II i Eduard Strauss. Els seus \xc3\xa8xits acad\xc3\xa8mics a edat primerenca no apuntaven al fet que acab\xc3\xa9s dedicant-se a la composici\xc3\xb3. No obstant aix\xc3\xb2, el fet que son pare haguera somniat per a ell una carrera militar no va evitar que estudiara teoria musical amb Franz Dolleschal i viol\xc3\xad amb Franz Anton. Va graduar-se com a enginyer i treball\xc3\xa0 per a l\'ajuntament de Viena com a enginyer i dissenyador. Va dissenyar una m\xc3\xa0quina escombradora de carrers tirada per cavalls i va publicar dos llibres de text sobre temes matem\xc3\xa0tics._NEWLINE_Es va unir a l\'orquestra familiar en la d\xc3\xa8cada del 1850. La seua primera obra publicada va ser "Die Ersten und Letzten" (La primera i l\'\xc3\xbaltima). Aix\xc3\xb2 suggereix que es resistia a substituir el seu germ\xc3\xa0 Johann Strauss II, quan aquest es va posar malalt greu l\'any 1853. No obstant aix\xc3\xb2, els amants dels valsos van apreciar aquesta primera obra, i Josef va decidir continuar la tradici\xc3\xb3 familiar de composici\xc3\xb3 de m\xc3\xbasica de ball. Era conegut com a \'Pepi\' per la seua fam\xc3\xadlia i amics, i una vegada Johann va dir d\'ell: "Pepi \xc3\xa9s qui t\xc3\xa9 m\xc3\xa9s talent de tots dos, jo nom\xc3\xa9s s\xc3\xb3c el m\xc3\xa9s popular..."_NEWLINE_Es va casar amb Caroline Pruckmayer a l\'esgl\xc3\xa9sia de St Johann Nepomuk, a Viena, el 8 de juny de 1857, i va tenir una filla, Karoline Anna, nascuda al mar\xc3\xa7 de 1858._NEWLINE_Mai va gaudir de bona salut, i durant una gira per Pol\xc3\xb2nia, l\'any 1870, es va desmaiar mentre ocupava el podi i dirigia el seu Popurri musical. La seua angoixada muller se\'l va endur a sa casa de Viena, la \'Hirschenhaus\', i ac\xc3\xad va ser on va morir el 22 de juliol de 1870. Es va diagnosticar descomposici\xc3\xb3 de la sang, per\xc3\xb2 hi va haver rumors que havia estat colpejat per soldats russos en haver-se negat interpretar la seua m\xc3\xbasica per a ells. Finalment la causa de la seua mort no es va poder determinar perqu\xc3\xa8 la seua muller no va permetre que li feren l\'aut\xc3\xb2psia. Inicialment va ser enterrat al Cementiri de St. Marx, per\xc3\xb2 despr\xc3\xa9s seria exhumat i reenterrat al Cementeri Central de Viena, en companyia de sa mare Anna._NEWLINE_Va escriure 283 obres amb n\xc3\xbamero d\'opus, moltes de les quals el revelen com a compositor de talent destacable. Va escriure molts valsos, gran part dels quals encara romanen en el repertori cl\xc3\xa0ssic: Sph\xc3\xa4ren-Kl\xc3\xa4nge (M\xc3\xbasica de les esferes), Delirien (Deliris), Transaktionen (Transaccions), Mein Lebenslauf ist Lieb\' und Lust (El meu rol \xc3\xa9s amor i plaer) i Dorfschwalben aus \xc3\x96sterreich (Orenetes d\'\xc3\x80ustria), polques (la m\xc3\xa9s famosa entre elles \xc3\xa9s la Pizzicato Polka que va compondre amb el seu germ\xc3\xa0 Johann II), quadrilles i altres peces de ball. Les seues obres tendeixen a ser de car\xc3\xa0cter m\xc3\xa9s seri\xc3\xb3s que les dels seus germans. Un exemple \xc3\xa9s el vals "Els misteriosos poders del magnetisme (Dynamiden)" en el qual l\'\xc3\xbas de claus menors li confereixen un car\xc3\xa0cter gaireb\xc3\xa9 malenconi\xc3\xb3s. Aquest car\xc3\xa0cter sempre permet distingir els seus valsos dels del seu germ\xc3\xa0 major._NEWLINE_Per\xc3\xb2 probablement on millor va deixar la seua empremta va ser en la polca-masursa, de la qual va deixar exemples com ara Die Emancipierte o Die Libelle. La seua impressionant producci\xc3\xb3 de peces de dansa hauria superat la del seu germ\xc3\xa0 si no haguera mort, at\xc3\xa9s que Johann s\'havia concentrat en la composici\xc3\xb3 d\'operetes i altres obres per al teatre.'